
–	ņemot vērā Reglamenta 144. panta 5. punktu un 132. panta 4. punktu,
A.	tā kā 2024. gada 19. martā Honkongas (HK) Likumdošanas padome, pamatojoties uz HK Pamatlikuma 23. pantu, pieņēma Valsts drošības aizsardzības rīkojumu (SNSO); tā kā SNSO paplašina Ķīnas Tautas Republikas (ĶTR) noteikto Nacionālās drošības likumu (NSL) un atļauj vēl radikālākus pamatbrīvību un brīvības pārkāpumus, ar ko pārkāpj Ķīnas un Lielbritānijas un Ķīnas un Portugāles deklarācijas, principu “viena valsts, divas sistēmas” un starptautiskās saistības cilvēktiesību jomā;
B.	tā kā demokrātijas aktīvists Andy Li, kas ir galvenais liecinieks Jimmy Lai tiesas procesā, spīdzināšanā esot atzinies sazvērestībā un par slepenu vienošanos ar ārvalstu struktūrām; tā kā ANO īpašais referents spīdzināšanas jautājumos ir paudis bažas;
C.	tā kā HK un Portugāles dubultpilsoņa Joseph John lieta ir pirmais NSL eksteritoriālas piemērošanas ES pilsonim gadījums; tā kā Joseph John tika arestēts par to, ka viņš esot ievietojis pret Ķīnu vērstu saturu sociālajos medijos un, atrodoties Eiropā, kūdījis uz “atdalīšanos”, un tā kā 2024. gada 11. aprīlī viņam tika piespriests piecu gadu cietumsods;
D.	tā kā Polijas valstspiederīgā Aleksandra Bielakowska, kura plānoja piedalīties Jimmy Lai tiesas sēdē, pēc ierašanās HK tika aizturēta, nopratināta un deportēta,
1.	stingri nosoda SNSO pieņemšanu, ar ko tiek likvidētas pēdējās pamatbrīvības HK; pauž sašutumu par demokrātiju atbalstošo politisko spēku, pilsoniskās sabiedrības un ziņu kanālu aizliegšanu un vairāk nekā 200 cilvēku arestēšanu kopš NSL pieņemšanas; mudina ĶTR un HK atcelt NSL un SNSO;
2.	mudina HK valdību nekavējoties un bez nosacījumiem atbrīvot Andy Li, Joseph John, Jimmy Lai, Kok Tsz-lun un visus pārējos demokrātijas aizstāvjus un aktīvistus, kas aizturēti par savu brīvību un demokrātisko tiesību izmantošanu, un atcelt visas pret viņiem izvirzītās apsūdzības;
3.	uzsver, ka SNSO apdraud preses brīvību; aicina iestādes izbeigt žurnālistu aizskaršanu un vajāšanu;
4.	pauž satraukumu par to, ka SNSO būtiski ietekmē ES biroja un dalībvalstu ģenerālkonsulātu, kā arī ES iedzīvotāju, organizāciju un uzņēmumu darbu HK teritorijā;
5.	mudina Padomi pārskatīt 2020. gada secinājumus par HK un saskaņā ar ES globālo cilvēktiesību sankciju režīmu pieņemt sankcijas pret izpilddirektoru John Lee un visām HK un ĶTR amatpersonām, kas atbildīgas par brīvības apspiešanu HK;
6.	nosoda tiesas prāvas uzraudzībai liktos šķēršļus un uzsver, ka prioritāte jāpiešķir pienācīgam atbalstam un ziņošanai par attiecīgo tiesas procesu novērošanu un cilvēktiesību uzraudzību, tostarp koordinācijas punktu izveidei cilvēktiesību aizstāvjiem, sadarbojoties ar līdzīgi domājošiem partneriem;
7.	pauž bažas par SNSO eksteritoriālu piemērošanu ar atpakaļejošu spēku visā pasaulē; nosoda vēršanos pret ES atbalstītu HK diasporu un Pekinu kritizējošiem politiķiem un publiskām amatpersonām; mudina dalībvalstis apturēt izdošanas līgumus ar ĶTR un HK un ieviest apdraudētu HK aktīvistu un žurnālistu glābšanas shēmas;
8.	uzdod priekšsēdētājai nosūtīt šo rezolūciju citām ES iestādēm, ĶTR valdībai un parlamentam, Honkongas Īpašās Pārvaldes Apgabala galvenajai amatpersonai un Likumdošanas padomei, kā arī ES birojam Honkongā.

